Komisjoni direktiiv 92/71/EMÜ,

2. september 1992,

millega määratakse kindlaks partiide protsent, mille puhul võib ühest liikmesriigist teise toomisel kohaldada fütosanitaar-, dokumendi- ja identsuskontrolli

EUROOPA ÜHENDUSTE KOMISJON,

võttes arvesse Euroopa Majandusühenduse asutamislepingut,

võttes arvesse nõukogu 21. detsembri 1976. aasta direktiivi 77/93/EMÜ taimedele või taimsetele saadustele kahjulike organismide ühendusse sissetoomise ja seal levimise vastu võetavate kaitsemeetmete kohta, [1] viimati muudetud komisjoni direktiiviga 92/10/EMÜ, [2] eriti selle artikli 11 lõiget 3 ning artikli 11 lõike 3 punkti a kolmandat lõiku,

ning arvestades, et:

praegu nähakse direktiiviga 77/93/EMÜ lisaks lähteliikmesriigi tehtavatele kontrollidele ette ka sihtkohaliikmesriigi tehtavad kontrollid;

lisaks selle nähakse direktiivi 77/93/EMÜ sätetega ette, et läbiviidavate fütosanitaarkontrollide protsent on madalam kui 33 ning seda vähendatakse järk-järgult nullini ajaks, mil liikmesriigid on jõustanud uue kontrollikorra vastavalt siseturu väljakujundamiseks ettenähtud sätetele; dokumendi- ja identsuskont- rollide puhul nähakse kõnealuste sätetega samuti ette, et selliselt kontrollitavate partiide protsent määratakse kindlaks ning seda vähendatakse järk-järgult nullini ajaks, mil liikmesriigid on jõustanud uue kontrollikorra vastavalt siseturu väljakujundamiseks ettenähtud sätetele;

pidades silmas taimede, taimsete saaduste või muude toodete ühenduse piires vaba liikumist, mis on põllumajanduse tootlikkuse oluline osa ning aitab kaasa ühise põllumajanduspoliitika nõuetekohasele toimimisele, tuleks eespool nimetatud fütosanitaarkontrollide protsenti vähendada, samas tuleks vastu võtta otsus partiide pisteliste dokumendi- ja identsuskontrollide protsendi kohta ning kehtestada parem tasakaal lähteliikmesriigi ja sihtliikmesriigi tehtavate kontrollide ja läbivaatuste vahel ning anda suurem vastutus lähteliikmesriigile;

käesoleva direktiiviga ettenähtud tingimused on kooskõlas alalise taimetervise komitee arvamusega,

ON VASTU VÕTNUD KÄESOLEVA DIREKTIIVI:

Artikkel 1

Liikmesriigid tagavad, et alates 15. oktoobrist 1992:

a) on partiide ühest liikmesriigist teise viimisel läbiviidavate direktiivi 77/93/EMÜ artikli 11 lõike 3 kolmandas lõigus osutatud ametlike fütosantitaarkontrollide protsent väiksem kui 10;

b) on kõnealuse direktiivi artikli 11 lõike 3 punktis a osutatud pisteline partiide dokumendi- ja identsuskontrollide protsent väiksem kui 10.

Artikkel 2

1. Liikmesriigid jõustavad käesoleva direktiivi järgimiseks vajalikud õigusnormid 14. oktoobriks 1992. Liikmesriigid teatavad sellest viivitamata komisjonile.

Kui liikmesriigid kõnealused normid vastu võtavad, lisavad nad nendesse või nende ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

2. Liikmesriigid edastavad komisjonile viivitamata siseriiklike õigusaktide teksti, mis nad käesoleva direktiiviga reguleeritavas valdkonnas vastu võtavad. Komisjon teavitab sellest teisi liikmesriike.

Artikkel 3

Käesolev direktiiv on adresseeritud liikmesriikidele.

Brüssel, 2. september 1992

Komisjoni nimel

komisjoni liige

Ray Mac Sharry

[1] EÜT L 26, 31.1.1977, lk 20.

[2] EÜT L 70, 17.3.1992, lk 27.

--------------------------------------------------